komandiruotės ataskaita

Vilnius, 2012-03-02
Ataskaitą pateikė:

Seimo kanclerio biuro vyresnioji patarėja Loreta RAULINAITYTĖ.
Komandiruotės pagrindas: 

2012 m. vasario 10 d. Seimo kanclerio įsakymas Nr. 400–KK–6.
Komandiruotės laikas ir vieta: 2012 m. vasario 22–25 d., Mastrichtas (Nyderlandų Karalystė).

Komandiruotės tikslas: dalyvauti Mastrichto Universiteto ir OPAL surengtoje konferencijoje „Europos Sąjungos parlamentai po Lisabonos“ ir joje skaityti pranešimą „COSAC vaidmuo po Lisabonos sutarties“.

Vykusios diskusijos ir pagrindiniai aptarti klausimai:

1. „Ankstyvojo įspėjimo“ sistema: apimtis ir efektas;
2. Nacionalinių parlamentų vaidmuo priimant su teisėkūra nesusijusius ES sprendimus;
3. Nacionalinių parlamentų vaidmuo po Lisabonos sutarties;

4. Parlamentinė kontrolė ir demokratijos deficitas;
5. Konkurentai vienoje valtyje? Europos Parlamentas ir nacionaliniai parlamentai;
6. Lisabonos sutartis: parlamentų administracijų sustiprinimas.
Tarptautinę dviejų dienų konferenciją tema „Europos Sąjungos parlamentai po Lisabonos“ surengė Mastrichto Universiteto Mastrichto Mantesquieu Institutas ir 2011 m. įsteigta OPAL – Parlamentų observatorija po Lisabonos sutarties (ang. Observatory of Parliaments after the Treaty of Lisbon), vienijanti Paryžiaus Politinių Mokslų Instituto (pranc. Sciences Po) ir Mastrichto (Nyderlandai), Kembridžo (Jungtinė Karalystė) bei Kelno (Vokietija) universitetų mokslininkus, tiriančius Europos Sąjungos nacionalinių parlamentų vaidmenį įsigaliojus Lisabonos sutarčiai. Tai buvo pirmasis didelis OPAL renginys, subūręs akademinę bendruomenę (teisės, lyginamųjų politikos studijų ir viešojo administravimo sričių specialistus) ir praktikus iš Europos Parlamento, nacionalinių parlamentų, COSAC ir kitų organizacijų. Konferencijoje dalyvavo atstovai iš 14 Europos Sąjungos valstybių narių, 2 šalių kandidačių ir Norvegijos bei Šveicarijos.

Konferenciją atidaręs Mastrichto universiteto Menų ir socialinių mokslų fakulteto dekanas Rein de WILDE pasveikino konferencijos svečius ir padėkojo OPAL už iniciatyvą surengti šią konferenciją, pažymėdamas, kad įsigaliojus Lisabonos sutarčiai pasikeitė Europos Sąjungos “kraštovaizdis“; nuo šiol nacionaliniai parlamentai yra Europos Sąjungos sprendimų priėmimo proceso dalyviai. Todėl tikimasi, kad jų aktyvus įsitraukimas prisidės sprendžiant Europos Sąjungai aktualią „demokratijos deficito“ problemą.

Keletas įdomesnių minčių iš konferencijos pranešėjų pasisakymų. 
Buvęs Europos Parlamento Pirmininkas Enrique BARÓN CRESPO savo pasisakyme apie nacionalinių parlamentų vaidmenį po Lisabonos sutarties pabrėžė, kad ilgai laukta Lisabonos sutartis ženkliai sustiprino parlamentinę demokratiją Europos Sąjungoje. Sutartis aiškiai pripažino dvigubą demokratinį teisėtumą: Europos Parlamento (Sąjungos lygiu) ir nacionalinių parlamentų (valstybių narių lygiu). Pranešėjas pažymėjo, kad Europos Sąjungos sutarties 12 straipsnis, įtvirtinęs nuostatą, kad „nacionaliniai parlamentai aktyviai prisideda užtikrinant gerą Sąjungos veikimą“ ir Lisabonos sutarties Protokolas (Nr. 1) dėl nacionalinių parlamentų vaidmens Europos Sąjungoje bei Protokolas (Nr. 2) dėl subsidiarumo ir proporcingumo principų taikymo atveria duris žymiai pažangai plėtojant demokratinį koordinavimą tarp Europos Sąjungos ir jos valstybių narių. Šiame kontekste E. BARÓN CRESPO priminė 1990 m. lapkričio 27-30 d. Italijos Deputatų Rūmuose susirinkusios Asamblėjos (pranc. Assises) Deklaraciją, kurioje pažymima, kad Europos integracija reikalauja sustiprinti Bendrijos parlamentų vaidmenį apibrėžiant gaires, pagal kurias Bendrija transformuosis į Sąjungą, pagrįstą subsidiarumo principu. Jis taip pat priminė motyvus, kuriais buvo grindžiamas kokybiškai naujas Konvento dėl Europos Ateities sprendimas išplėsti subsidiarumo principo kontrolę už a posteriori Teisingumo Teismo vykdomos teisminės kontrolės ribų, patikint subsidiarumo principo a priori kontrolę nacionaliniams parlamentams. Toks sprendimas sudarė galimybę nacionaliniams parlamentams įsitraukti į Sąjungos teisėkūros procesą jo ankstyvoje stadijoje.

Kalbėdamas apie Lisabonos sutartyje įtvirtintos „ankstyvojo įspėjimo“ sistemos apimtį ir efektą, Mastrichto Universiteto docentas Philipp KIIVER pažymėjo, kad šios sistemos tikslas turėtų būti ne vetuoti Europos Komisijos ar kito Europos Sąjungos teisėkūros iniciatoriaus pasiūlymą, bet paskatinti aktyvų nacionalinių parlamentų ir šių iniciatorių tarpusavio dialogą. Jis taip pat pabrėžė, kad susidaro įspūdis, jog nacionaliniai parlamentai dar ne visada nuosekliai supranta subsidiarumo principo esmę. P. KIIVER pabrėžė akademinėje bendruomenėje besiformuojančią nuomonę, kad teisinio pagrindo stoka arba netikslus jo įvardijimas, siekiant pagrįsti Europos Sąjungos įstatymo galią turinčio teisės akto projektą, o taip pat neišsamus tokio projekto paaiškinimas dėl to, ar laikomasi subsidiarumo principo, kaip tai numatyta Lisabonos sutarties Protokolo (Nr. 2) 5 straipsnyje, vertintini kaip subsidiarumo principo pažeidimai. Kalbėdamas apie nevienalytę nacionalinių parlamentų praktiką rengiant pagrįstas nuomones dėl subsidiarumo principo pažeidimo pranešėjas paragino nacionalinių parlamentų atstovus tokį pažeidimą nedviprasmiškai pažymėti įvadinėje pagrįstos nuomonės dalyje, vėliau plačiau išdėstant priežastis, dėl kurių, jų manymu, projektas neatitinka subsidiarumo principo. Taigi, šiame kontekste Lisabonos sutartis nenumato galimybės pareikšti „teigiamą“ pagrįstą nuomonę. Įdomu pastebėti, kad anot P. KIIVER tarp tokių priežasčių gali būti ir proporcingumo principo pažeidimas ar ginčytinos pasiūlymo nuostatos. Pranešėjas taip pat atkreipė dėmesį į tai, kad nacionaliniai parlamentai dar kartais klaidingai adresuoja savo motyvuotas nuomones. Jis pabrėžė, kad Protokolo (Nr. 2) 6 straipsnis nedviprasmiškai įvardija tris pagrįstų nuomonių adresatus: Europos Parlamento, Tarybos ir Komisijos pirmininkus. 
Suomijos Tampere Universiteto profesorius Tapio RAUNIO, kalbėdamas apie parlamentinę kontrolę ir demokratijos deficitą, akcentavo atotrūkį tarp nacionalinių parlamentų narių ir piliečių. Anot pranešėjo, tai ypač akivaizdu parlamentų Europos reikalų komitetuose, kur daugeliu atvejų Europos Sąjungos reikalai yra svarstomi ir sprendžiami už uždarų durų. T. RAUNIO pažymėjo, kad nacionaliniai parlamentai rengia per mažai plenarinių diskusijų Europos Sąjungos klausimais, ypač dabar, eurozonos krizės metu. Pranešėjo įsitikinimu, narystę Europos Sąjungoje remiančios politinės partijos privalo atvirai ir viešai pateisinti savo Europos Sąjungos politikos sprendimus.

Michael SHACKLETON, buvęs Europos Parlamento Informacinio biuro Jungtinėje Karalystėje vadovas ir žinomos knygos „Europos Parlamentas“ bendraautorius, išsamiai komentavo pranešimus apie Europos Parlamento ir nacionalinių parlamentų konkurenciją. Jis pažymėjo, kad nepaisant Lisabonos sutarties Europos Parlamento filosofija ir nenoras bendradarbiauti su nacionaliniais parlamentais nepasikeitė. Europos Parlamento nuomone svarbiausia nacionalinių parlamentų užduotis - kontroliuoti savo nacionalines vyriausybes. Konvento dėl Europos Ateities sprendimų kontekste, M. SHACKLETON priminė tariamą sandėrį (ang. a deal), pagal kurį nacionaliniai parlamentai galėjo tikėtis teisės dalyvauti Europos Sąjungos teisėkūros procese tik tuo atveju, jei Europos Parlamentas būtų įgijęs papildomas bendro sprendimo su Taryba teises. Todėl, anot M. SHACKLETON, siekdami realios įtakos Europos Parlamente nacionaliniai parlamentai turėtų sutelkti dėmesį į neformalius trišalius Europos Parlamento, Tarybos ir Komisijos susitikimus (ang. trialogue), ypač pasitelkdami šiais laikais itin įtakingas partines struktūras.
Jungtinės Karalystės Lordų Rūmų Europos reikalų komiteto pirmininkas Lord ROPER, kalbėdamas apie nacionalinių parlamentų patirtį vertinant Europos Sąjungos įstatymo galią turinčių teisės aktų projektų atitikimą subsidiarumo principui, tvirtino, kad nacionaliniai parlamentai turėtų kartu apsispręsti dėl subsidiarumo principo sąvokos turinio ir sukurti patikimesnį subsidiarumo principo vertinimo mechanizmą. Šiam tikslui galėtų pasitarnauti Europos Sąjungos parlamentų Sąjungos reikalų parlamentinių komitetų konferencija (toliau – COSAC). Lord ROPER nuomone, Europos Komisijai paskelbus savo metinę darbų programą nacionaliniai parlamentai turėtų identifikuoti pasiūlymus, kurie potencialiai galėtų pažeisti subsidiarumo principą ir tarpusavyje keistis šia informacija. Be to, būtina reikalauti, kad iniciatoriai pateiktų išsamų savo pasiūlymų paaiškinimą, leidžiantį įvertinti, ar laikomasi subsidiarumo principo. Lord ROPER taip pat ragino nacionalinius parlamentus aktyviai įsitraukti į pirminį Europos Sąjungos politikos formavimo etapą, ypač teikiant nuomones dėl žaliųjų knygų. Toks dalyvavimas, jo įsitikinimu, duoda apčiuopiamų rezultatų. Taip pat pažymėtina, kad kalbėdamas apie pirmininkaujančio nacionalinio parlamento ir Europos Parlamento santykius, Lord ROPER atkreipė dėmesį į tai, kad siekdamas gerų santykių ir sklandaus teisėkūros darbo Europos Parlamente, pirmininkaujantis parlamentas gali daryti nuolaidų Europos Parlamentui ir ne visada atstovauti bendriems nacionalinių parlamentų interesams.  
Dar 2011 m. rudenį, man einant COSAC sekretoriato nuolatinės narės pareigas Briuselyje, OPAL atstovai pakvietė mane į planuojamą Mastrichto konferenciją, prašydami perskaityti pranešimą pasirinkta tema. Kadangi pastaruosius ketverius metus dirbau COSAC sekretoriate, nusprendžiau kalbėti apie COSAC vaidmenį įsigaliojus Lisabonos sutarčiai. Pranešime analizavau COSAC vaidmens evoliuciją nuo l989 m. Europos Sąjungos parlamentų pirmininkų konferencijos Madride sprendimo įsteigti šią konferenciją iki šių metų pavasarį įvyksiančių XLVII COSAC ir Europos Sąjungos parlamentų pirmininkų susitikimų galimų sprendimų. Pranešimą, be kita ko, grindžiau Europos Sąjungos parlamentų pirmininkų konferencijos sprendimais, Konvento dėl Europos Ateities darbo grupės, skirtos nacionalinių parlamentų vaidmeniui Europos Sąjungoje, galutiniu pranešimu, Amsterdamo sutarties, Sutarties dėl Konstitucijos Europai ir Lisabonos sutarties nuostatomis, ilgamečių COSAC narių ir Europos Parlamento nuomonėmis dėl COSAC ateities bei savo darbo COSAC sekretoriate patirtimi. Mano pranešimas buvo sutiktas labai gerai, sulaukiau daug klausimų ir palankių kitų pranešėjų komentarų. 
Kaip informavo konferencijos organizatoriai, išsamus konferencijos apibendrinimas netrukus bus paskelbtas OPAL tinklalapyje: http://www.opal-europe.org/.
PRIDEDAMA: 

1. Mastrichto konferencijos 2012 m. vasario 22-23 d. programa, (anglų kalba).   

2. Mastrichto konferencijos 2012 m. vasario 22-23 d. pranešėjų ir dalyvių sąrašai (anglų kalba), 5 lapai.

3. Enrique BARÓN CRESPO pranešimas „Parlamentinė demokratija ir Lisabonos sutartis“, 2012 m., (anglų kalba), 15 lapų.

4. Loretos RAULINAITYTĖS pranešimas „COSAC vaidmuo po Lisabonos sutarties“ (anglų kalba). 

